PTTEP วิ่งแรงเฉียด 3% นิวไฮรอบกว่า 3 ปี รับผลดีราคาน้ำมันดิบโลกพุ่งสูง
PTTEP วิ่งแรงเฉียด 3% นิวไฮรอบกว่า 3 ปี รับผลดีราคาน้ำมันดิบโลกพุ่ง ล่าสุด ณ เวลา 10.57 น. อยู่ที่ 142.50 บาท บวก 4 บาท หรือ 2.89% สูงสุดที่ 142.50 บาท ต่ำสุดที่ 138.50 บาท ด้วยมูลค่าซื้อขาย 1.61 พันล้านบาท
17 พ.ค. 2561

ผู้สื่อข่าวรายงานว่า ราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ล่าสุด ณ เวลา 10.57 น. อยู่ที่ 142.50 บาท บวก 4 บาท หรือ 2.89% สูงสุดที่ 142.50 บาท ต่ำสุดที่ 138.50 บาท ด้วยมูลค่าซื้อขาย 1.61 พันล้านบาท

ทั้งนี้ ราคาหุ้น PTTEP ปรับตัวขึ้นสูงสุดในรอบกว่า 3 ปี นับตั้งแต่ราคาหุ้นปิดตลาดอยู่ที่ระดับ 143 บ. เมื่อวันที่ 27 พ.ย.2557 หลังราคาน้ำมันเบรนท์ปรับตัวขึ้นสูงแตะระดับ 79.47 ดอลลาร์/บาร์เรลเมื่อวานนี้ซึ่งเป็นระดับสูงสุดในรอบกว่า 3 ปี รวมถึงอาจได้รับปัจจัยบวกจาก มอร์แกน สแตนลีย์ ปรับเพิ่มคาดการณ์ราคาน้ำมันดิบโลกพุ่งขึ้นแตะระดับ 90 ดอลลาร์ในปี 2563
ด้าน บล.ซีจีเอส-ซีไอเอ็มบี (ประเทศไทย) ระบุในบทวิเคราะห์ว่า ราคาน้ำมันดิบเบรนท์ ที่ขยับขึ้นมาใกล้แตะระดับ 80 ดอลลาร์/บาร์เรล จะเป็นแรงหนุนการลงทุนหุ้นในกลุ่มพลังงานและปิโตรเคมี ซึ่งรวมถึง PTTEP ด้วย
สำหรับทิศทางราคาน้ำมันในปีนี้ตั้งแต่ต้นปีถึงปัจจุบันคล้ายคลึงกับในปี 59 ที่ราคาน้ำมันขึ้นจากจุดต่ำสุดในต้นปี 59 ที่ ประมาณ 28 ดอลลาร์/บาร์เรล ขึ้นมาสูงสุดที่ 55 ดอลลาร์/บาร์เรล ส่วนปีนี้ขึ้นจากต้นปีที่ประมาณ 62 ดอลลาร์/บาร์เรลถึงเกือบ 80 ดอลลาร์/บาร์เรลในตอนนี้ โดยพิจารณาตามอัตราการขึ้นของราคาน้ำมันเบรนท์นับตั้งแต่ต้นปี 59 ถึงพ.ค.59 ที่ประมาณ 20% เทียบกับปีปัจจุบันที่ปรับขึ้นมา 18%
ขณะที่ดัชนีกลุ่มพลังงาน 5 บริษัท คือบริษัท ปตท. จำกัด (มหาชน) หรือ PTT ,PTTEP ,บริษัท ไทยออยล์ จำกัด (มหาชน) หรือ TOP ,บริษัท ไออาร์พีซี จำกัด (มหาชน) หรือ IRPC และบริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ตั้งแต่ต้นปี 59 เทียบปี 61 ถึงปัจจุบัน พบว่าการขึ้นก็ขึ้นใกล้เคียงกันที่ประมาณ 20% ต้นๆ
ทั้งนี้หากราคาน้ำมันยังมีแรงหนุนและขึ้นทะลุ 80 ดอลลาร์/บาร์เรล หุ้นพลังงานและปิโตรเคมี อย่าง PTT ,PTTEP และบริษัท พีทีที โกลบอล เคมิคอล จำกัด (มหาชน) หรือ PTTGC น่าจะขึ้นต่อ
ด้านทางเทคนิค ราคาหุ้น PTTEP เพิ่มขึ้นเกิดสัญญาณฟื้นตัวทางเทคนิค พร้อมด้วยปริมาณการซื้อขายที่เพิ่มสูงขึ้น หลังจากปรับตัวลดลงจากแรงขายทำกำไรที่แนวต้านของกรอบแนวโน้มขาขึ้นทำให้แนวโน้มหลักยังมีโอกาสปรับตัวเพิ่มขึ้นต่อเนื่อง
ขณะเดียวกัน MACD ปรับตัวลดลงต่ำกว่าเส้นค่าเฉลี่ยในแดนบวก เครื่องมือทางเทคนิคชี้วัดแนวโน้มขึ้นเคลื่อนไหวเหนือแนวโน้มลง RSI ปรับตัวเพิ่มขึ้นเหนือระดับ 60 โดยแนะนำ”ซื้อ” PTTEP โดยมีแนวรับที่ 138 และ 137 เพื่อคาดหวังการปรับตัวเพิ่มขึ้นไปทดสอบแนวต้านที่ 140 และ 142 เป็นจุดขายทำกำไร ขณะที่มี STOP LOSS ถ้าราคาหุ้นปิดต่ำกว่า 135 ลงไป